钦定古今图书集成/明伦汇编/官常典/第103卷 > 《长沙宣武王北凉州庙碑》同前
## 钦定古今图书集成/明伦汇编/官常典/第103卷 > 《长沙宣武王北凉州庙碑》同前

黄曲之祀，九井尚惭；洙水之堂，七壁犹在。岂非德含
体气，礼降空桑，蒸民仰其立功，太上怀其贵德。公讳
某，兰陵人，皇帝之长兄也。命世降灵，峻极开著，集百
川而成海，倍万俊而为英。为南梁北秦二州刺史，阳
陵黑水，改号难堪。加以岳牧迁回，军民徙散，同高阙
以为塞，象玉门而置关。三尉寝谋，六屯罢业，功同疏
勒之守，备甚即墨之坚围。公临危制变，殷如敌国，是
以六角摧锋，两贤衅鼓，指㧑则破勍敌，叱咤而静边
尘。公德应大贤，照惟殆，庶如钟资叩，似铎发声，含朝
阳于千仞，散风行于万顷。神武所固，士卒忘水火之
难；箪醪所驱，小大一死生之志，微管之风，馀芳无绝，
人畏其神，德音不泯。梁、秦二州刺史“宜封侯条。”刺举
汉阳，亲睹遗爱，有表请立碑置庙，天子许焉。反宇飞
风，伏槛含日，参差丹桂，周流紫房，躨跜刻兽，下临纲
户，菡萏荷华，傍连屈屋。庶使边韶所立之石，岂称高
于陈郡；袁逄所勒之字，非独擅于华阳。乃为赞曰：“帝
图开道，皇源配天，功书绿字，事烛青编。天汉之阳，黑
水惟梁。如仁永播，流”咏宁忘。扶风高碣，召伯甘棠。馀
芳无泯，望古可方。构斯象室，循兹洞房。琉璃照户，璧
玉开堂。秋条下叶，春卉含芳。九微夜火，百味朝浆。